《边马有归心》
明代·皇甫汸

应瑞来宛国，衔恩入汉家。边兵犯燕塞，骠骑出龙沙。

为报千金顾，宁辞万里赊。蹄穿朝踏雪，声断夜嘶笳。

逐北名空在，征南赏未加。讵随班定远，生作玉门嗟。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。